el en el el en en el el el el el el el el el el en fr el en el el el el en ca el el el el el el el el el el el el es en es el es el es en el el el el el el el el el el el el el el el el el el el el el el en en fr en el
Οντ Μαζελίν: Η Γαλλίδα που χτίζει παλάτια στη Μύκονο – Μύκονος Ειδήσεις | Μύκονος Ενημέρωση | Νέα Μυκόνου | Xplore Mykonos News
Η Οντ Μαζελίν και η ομάδα του γραφείου της Mykonos Architects σχεδιάζουν χώρους απόλυτα εναρμονισμένους με το κυκλαδίτικο τοπίο
«Οι πελάτες μας γνωρίζουν την Aegean chic αισθητική που μας χαρακτηρίζει, τη λιτότητα της κυκλαδίτικης αρχιτεκτονικής. Η απλότητα έχει τη δική της γλώσσα. Η τοπική παραδοσιακή αρχιτεκτονική είναι μια σεβαστή αφετηρία που οφείλουμε να λάβουμε σοβαρά υπόψη μας, αλλά από εκεί και πέρα οι γραμμές γίνονται σύγχρονες», περιγράφει η Γαλλίδα αρχιτέκτονας που μαζί με την ομάδα της έχει καταφέρει να εμπνευστεί και να δημιουργήσει μερικά από τα πιο καλαίσθητα σπίτια του νησιού.
Της ζητώ να μου μιλήσει για τη μυκονιάτικη οικία που έχει ονομάσει Aqua Marine: «Η χρήση των τοπικών υλικών, όπως για παράδειγμα η πέτρα, ή των παραδοσιακών τεχνικών, όπως η πατητή τσιμεντοκονία, είναι καθοριστικά στοιχεία. Υπάρχουν επιπλέον σημαντικές λεπτομέρειες: τα παράθυρα των υπνοδωματίων έχουν θέα στην πισίνα και το υδάτινο στοιχείο. To παιχνίδι μεταξύ φωτός και χρώματος συνθέτει μια μοναδική ατμόσφαιρα. Η σχέση οικήματος και νερού δημιουργεί στον ένοικο μια ζεν διάθεση», αναφέρει η Οντ Μαζελίν.
Το Farmhouse είναι η κατοικία για την οποία οι Mykonos Architects δηλώνουν υπερήφανοι. Η Οντ χαμογελά: «Κάποια κτίσματα αποτελούν αληθινή πρόκληση. Ελάχιστοι μπορούσαν να αντιληφθούν ότι αυτό το μυκονιάτικο σπίτι από τα τέλη των 70s, στην πιο αγροτική και όχι τουριστική περιοχή του νησιού, θα μπορούσε να μεταμορφωθεί σε μία από τις πιο εντυπωσιακές βίλες των Κυκλάδων.
Με τη διαφορά ότι σε αυτή την περίπτωση έχουμε ως φόντο τη ρομαντική και όμορφη ενδοχώρα της Μυκόνου και όχι το απέραντο γαλάζιο του νησιού».
Εξίσου δυνατός ήταν και ο σχεδιασμός στην εσωτερική διακόσμηση. Η κύρια είσοδος είναι μια μοναστηριακή δίφυλλη ξύλινη πόρτα που οδηγεί σε μια εντυπωσιακή πέργκολα ύψους εφτά μέτρων, από την οποία κρεμαστά φωτιστικά προβάλλονται σαν πεφταστέρια. Οι εσωτερικοί χώροι έρχονται ως συνέχεια των εξωτερικών. Το κομψό, φιλόξενο και χαλαρωτικό σκηνικό ολοκληρώνουν οι βελούδινοι καναπέδες και τα εντυπωσιακά χαλιά. Στον εξωτερικό χώρο κυριαρχεί ένα εκκλησάκι του 19ου αιώνα μέσα στον παλαιό ελαιώνα – η ανυπέρβλητη ομορφιά του ελληνικού τοπίου. «Η Μύκονος σου δίνει τη δυνατότητα να εξαντλήσεις δημιουργικά τη φαντασία σου. Είναι ο τρόπος που το φως αντανακλάται πάνω στο λευκό, αλλά και η παλιά κυκλαδίτικη αρχιτεκτονική που αποτελεί πρόκληση για το πώς θα την εναρμονίσεις με το σήμερα. Στο πώς θα της προσδώσεις μια σύγχρονη μορφή με σεβασμό, χωρίς να την κακοποιήσεις».
Μετά από 22 χρόνια παρουσίας στη Μύκονο το γραφείο Mykonos Architects διαθέτει ένα portfolio με πολύ σημαντικά έργα. Σχεδόν όλες οι βίλες που έχει σχεδιάσει και υλοποιήσει αποτελούν σημείο αναφοράς. «Οι περισσότεροι απ’ όσους φτάνουν στην πόρτα μας επιδιώκουν τη λιτότητα της κυκλαδίτικης αρχιτεκτονικής. Δικός μας σκοπός στη συνέχεια είναι να συμβάλουμε σε μια αισθητική αρμονία με τον περιβάλλοντα χώρο. Η Μύκονος από μόνη της σου δείχνει την κατεύθυνση», εξηγεί η Οντ Μαζελίν, που σε ένα νησί που έχει και τις αισθητικές παραφωνίες του προσπαθεί με την ομάδα της να δείχνουν πάντα τον απαιτούμενο σεβασμό.
Η κουβέντα μας με τη Γαλλίδα αρχιτέκτονα επιστρέφει στην Ελλάδα. «Θα μπορούσα να πω ότι βρέθηκα στη χώρα σας από λόγους προσωπικής αναζήτησης ή ακόμη και από κάρμα. Η αλήθεια είναι ότι με συγκινούσε πάντα οτιδήποτε είχε σχέση με την Ελλάδα», μου λέει και συνεχίζει με μια σύντομη αναδρομή στην προσωπική της ιστορία. «Τελειώνοντας το Λύκειο πέρασα στην Αρχιτεκτονική και παράλληλα στο Πανεπιστήμιο Γλωσσών, στο τμήμα Νέας Ελληνικής Γλώσσας. Μετά το πρώτο έτος πήρα υποτροφία για θερινές σπουδές των Ελληνικών από το Ινστιτούτο ΙΜΧΑ και έτσι ήρθα για πρώτη φορά στην Ελλάδα. Το 1998 πήγα με το πρόγραμμα Erasmus στο Πανεπιστήμιο Θεσσαλονίκης. Είχα περάσει ήδη μερικά καλοκαίρια στη Μύκονο και όταν αποφοίτησα το 2000 από τη Σχολή Αρχιτεκτονικής της Νανσί εγκαταστάθηκα εδώ. Μου άρεσε η διαφορετικότητα του κυκλαδίτικου τρόπου ζωής. Ηταν μια απόφαση που πήρα και δεν τη μετάνιωσα ποτέ. Αντίθετα, ήταν η καλύτερη απόφαση της ζωής μου. Η Μύκονος θα αποτελεί πάντα έναν πολύ ενδιαφέροντα προορισμό».
Ακολουθήστε μας στα social media του XploreMykonosNews.gr
Κάντε εγγραφή και στο κανάλι μας στο YouTube
Ακολουθήστε μας και στο Νο1 lifestyle & travelling περιοδικό της Μυκόνου XploreMykonosMagazine.com
Μύκονος: Συναγερμός στο αεροδρόμιο έπειτα από διαρροή καυσίμων σε αεροσκάφος
Κυκλοφοριακές ρυθμίσεις λόγω Διεθνούς Ημιμαραθώνιου την Κυριακή 2/10
Πέθανε ο Ζάχος Χατζηφωτίου – Υπήρξε μεγάλος λάτρης της Μυκόνου
Ξεφυλλίζοντας το βιβλίο «Κυκλαδικός Πολιτισμός και Γαστρονομία»
Δύο νέα ξενοδοχεία ανοίγει το Radisson Hotel Group στην Ελλάδα
Πατήστε για κοινοποίηση στο Facebook(Ανοίγει σε νέο παράθυρο)
Κλικ για κοινοποίηση στο Twitter(Ανοίγει σε νέο παράθυρο)
Πατήστε για να μοιραστείτε στο WhatsApp(Ανοίγει σε νέο παράθυρο)
Κλικ για κοινοποίηση στο LinkedIn(Ανοίγει σε νέο παράθυρο)
Κλικ για κοινοποίηση στο Pinterest(Ανοίγει σε νέο παράθυρο)
Πατήστε για να μοιραστείτε στο Telegram(Ανοίγει σε νέο παράθυρο)
Κλικ για κοινοποίηση στο Reddit(Ανοίγει σε νέο παράθυρο)
Tags: NEWS CYCLADES, NEWS GREECE, NEWS MYKONOS, XPLOREMYKONOSNEWS.GR, ΕΙΔΗΣΕΙΣ, ΕΙΔΗΣΕΙΣ ΕΛΛΑΔΑ, ΕΙΔΗΣΕΙΣ ΜΥΚΟΝΟΣ, ΕΙΔΗΣΕΙΣ ΜΥΚΟΝΟΥ, ΕΝΗΜΕΡΩΣΗ ΕΛΛΑΔΑ, ΕΝΗΜΕΡΩΣΗ ΚΥΚΛΑΔΕΣ, ΕΝΗΜΕΡΩΣΗ ΜΥΚΟΝΟΣ, ΚΥΚΛΑΔΕΣ ΕΙΔΗΣΕΙΣ, ΚΥΚΛΑΔΕΣ ΕΝΗΜΕΡΩΣΗ, ΚΥΚΛΑΔΕΣ ΝΕΑ, ΜΥΚΟΝΟΣ ΕΙΔΗΣΕΙΣ, ΜΥΚΟΝΟΣ ΕΝΗΜΕΡΩΣΗ, ΝΕΑ ΜΥΚΟΝΟΥ, ΟΝΤ ΜΑΖΕΛΙΝ, ΤΑ ΝΕΑ ΤΗΣ ΜΥΚΟΝΟΥ
Ενημερωτικά φυλλάδια οδικής ασφάλειας διανεμήθηκαν από αστυνομικούς σε γονείς και μαθητές σχολείων στo Νότιο Αιγαίο